2014.05.06 14:57 - ReisiGuru.ee
Hispaania Kataloonia autonoomse piirkonna pealinn Barcelona (elanikke üle 1,6 M) on Euroopa populaarsuselt kolmas (Pariisi ja Londoni järel) turismilinn. Sealseteks peamisteks huviväärsusteks on mitmekülgne arhitektuur (sh mitmed UNESCO maailmapärandi nimistusse kuuluvad hooned), palju puhkealasid, kaunid rannad, hea kliima ja korralikult välja arendatud turismi infrastruktuur.
Barcelona sümboliks on Antoni Gaudí poolt aastatel 1884–1926 projekteeritud Sagrada Família kirik (katalaani Basílica i Temple Expiatori de la Sagrada Família). Selle ehitus algas 1882 ja peaks lõppema 2026 Gaudi 100 surma-aastapäevaks. Praeguseks ajaks on kirikust valminud muuhulgas kaheksa torni, krüpt, põhjapoolne ja lõunapoolne portaal jne. Valmides saab kirikul olema 18 torni, sh keskne 170 m kõrgune torn, mis on pühendatud Jeesus Kristusele. Sagrada Família unikaalsus tuleneb ühest küljest väga omanäolisest üldisest väljanägemisest, kuid teisalt suurest detailide rohkusest.
Üksikutest ehitistest või ehituskompleksidest on Barcelona ehteks ka kogu gooti stiilis vanalinn Barri Gòtic, 14. sajandil valminud dokk Drassanes Reials de Barcelona (üks paremini säilinud gooti stiilis dokke maailmas), 14–16 sajandil ehitatud kuninglike ehitiste kompleks Palau Reial Major, 14. sajandil ehitatud imposantne gooti stiilis kirik Santa Maria del Mar, 13–15 sajandil ehitatud suursugune gooti stiilis toomkirik Catedral de la Santa Creu i Santa Eulàlia, 14. sajandist pärit gooti stiilis kirik Santa Maria del Pi, 1888 püstitatud 60 m kõrgune Christoph Kolumbuse monument Monument a Colom , 1905–1908 ehitatud suursugune kontserditeater Palau de la Música Catalana, 1961 valminud kirik Temple Expiatori del Sagrat Cor, 1927–1929 ehitatud kaks 47 m kõrgust torni Torres Venecianes, mitmed Gaudi poolt projekteeritud hooned (Casa Milà, Casa Batlló, Casa Calvet, Bellesguard, Casa Vicens, Palau Güell) jne.
19. sajandi ehitistest väärib imetlemist ka 1888. a. maailmanäituse tarbeks punastest tellistest ehitatud triumfikaar Arc de Triomf. Selle esifriisil on kaunis kiviskulptuur Barcelona rep les nacions ehk „Barcelona tervitab rahvaid“. Triumfikaar asub Barcelona vanalinnast kirdes Passeig de Lluís Companys promenaadil. Viimase kaguservas paikneb aga Barcelona üks kaunimatest ja kuulsamatest parkidest – 31 ha suurune Parc de la Ciutadella. Selle pargi alal asuvad Kataloonia Parlamendi hoone, 19. sajandil ehitatud huvitav hoone Castillo de los Tres Dragones, loomaaed, tehisjärv, uhke purskkaevude ja skulptuuride kompleks koos veekaskaadiga, zooloogia muuseum, geoloogia muuseum jne.
Uusehitistest on Barcelona vaatamisväärsuseks 2005. a. valminud omapärase kujuga 144,4 m kõrgune pilvelõhkuja Torre Agbar (38 korrust, sh 4 maa-alust korrust). See Barcelona omaaegse keskse väljaku Plaça de les Glòries Catalanes’i ehk lihtsalt Glòries’i lähedal asuv ehitis oma enam kui 50 tuhande m2 suuruse pinnaga on peamiselt ärikontorite käsutuses.
Barcelonas on 7 randa (Sant Sebastià, Barceloneta, Nova Icària, Bogatell, Mar Bella, Nova Mar Bella, Llevant) rannajoone kogupikkusega peaaegu 4,5 km. Neist vanemad ja suuremad (rannajoone pikkus a 1100 m) on lõunapoolsemad Sant Sebastià ja Barceloneta. Barcelona randu peetakse miljonilinnade randadest maailma paremate hulka kuuluvateks.
Barcelonas paikneb ka peaaegu 70 munitsipaalparki, sh 5 botaanikaparki, 12 ajaloolist parki, 6 metsaparki. Parkidest suurim on 203 hektaril laiuv Montjuïc, mis paikneb samanimelisel künkal. Künkale ja künkalt ära on võimalik liikuda muuhulgas õhutrammi kasutades (teekonna pikkus 752 m, keskmine liikumiskiirus 5 m/s, otspunktide kõrguste vahe 84,55 m).
Muuseumihuviliste jaoks on Barcelona aga justkui paradiis, sest linnas on enam kui 50 muuseumi. Huvipakkuvamad neist on moodsa kunsti muuseum Museu d'Art Contemporani de Barcelona (peaaegu 1 miljon külastajat aastas), kunstimuuseum Museu Nacional d'Art de Catalunya (peaaegu 300 tuhat eksponaati, 12 tuhat m2 eksponeerimispinda), Pablo Picasso kunsti muuseum Museu Picasso de Barcelona (üle miljoni külastaja aastas), Kataloonia kuulsaima jalgpalliklubi muuseum FC Barcelona Museu (enam kui 1,3 miljonit külastajat aastas), akvaariumite kompleks Aquàrium de Barcelona (450 liigist ca 11 tuhat isendit, 80 m pikkune veealune tunnel, üle 1,6 miljoni külastaja aastas), ðokolaadimuuseum Museu de la Xocolata.
Kui olete Hispaanias asuvat Barcelonat külastanud ning soovite veel midagi huvitavat lisada, siis ootame Teie pajatusi arutelu alla.
Selleks, et saaksime koostada Teile sobiva reisi, palume saata võimalikult täpsed andmed!
Nt. toa- või toitlustuse eelistused ning kui reisite lastega, siis laste vanused.
* märgitud väljad on kohustuslikud.